钦定古今图书集成/方舆汇编/职方典/第1269卷 > 《沅州昭灵庙记》宋·黄㽦
## 钦定古今图书集成/方舆汇编/职方典/第1269卷 > 《沅州昭灵庙记》宋·黄㽦

三闾大夫，楚之放臣耳，其祠几遍于楚地，去千载远，
人敬之不忘。说者称其忧思而作《离骚》，又谓楚人高
义而伟其文，是皆专以其言而论。三百篇曰颂、曰“刺”，
作者不一，而后之叹慕如吉甫、史克、苏公者，祠亦阙
焉。尝质诸传，大夫平生事不多见，然入则与王同议
国事，以出号令；出则接遇宾客，应对诸侯。始任之亦
重矣，终虽去国去而眷顾不忘，若不可以一朝去。历
考其人，实明乎君臣之义，于言直托焉耳。在《易》之辞，
尊卑贵贱有定位，而人之大伦以立。羲昊以降，皋、夔、
稷、契之事，其上都俞吁咈，真情发见，奚啻家人父子之相维，其疏间之机不萌也。自是而后，殷之三仁，周
之二老，或死或去，一时进退，而世之盛衰系焉。大夫
出百世下，当战国凭陵，异端并兴，无复先王之法，至
或视其君如寇仇，委而去者，独能正道直行，蹇蹇好
修，以信见疑，以忠被谤。虽哲王之不悟而不忍，怀其
情而不发，又不肯委厥美以从俗，以至恐皇舆之败
绩，伤灵修之数化，吐露情实，欷歔反复，尚冀其君之
改，庶几秦不入，楚不危，而臣之职得矣。一上官大夫，
吾何与责？后之人深求其志，则君臣之义，如之何其
废之？彼怀利以事其君，固不足道，若夫谏而不用，悻
悻然穷其日之力以去，况可与语杀身成仁之事哉？
大夫卒于自沉，要非私其身者，其有功于世教多矣。
由是而观，以死勤事，自当祀于其地，顾乃以言而取
之，岂为深知大夫者耶？沅在五溪之间，去郡五里，邦
人筑宫以祀，其来已久。水旱有祷必应，祠故无记，仅
刻本传于石。或者病其缺典，乡之秀彦，父老同辞而
请于余，因诵所闻如此。至于兴置本末，则非今日求
记之意，故不书。